A TANÁCS HATÁROZATA
(2008. június 3.)
a cseh köztársasági túlzott költségvetési hiányról szóló 2005/185/EK határozat hatályon kívül helyezéséről
(2008/563/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 104. cikke (12) bekezdésére,
tekintettel a Bizottság ajánlására,
mivel:
(1)
A Szerződés 104. cikke (6) bekezdésének megfelelően a Tanács, a Bizottság ajánlására a 2005/185/EK tanácsi határozattal (1) megállapította, hogy a Cseh Köztársaságban túlzott költségvetési hiány áll fenn. A Tanács megállapította, hogy az államháztartás hiánya 2003-ban a GDP 12,9 %-a volt (a GDP 5,9 %-a, ha az állami garanciák elszámolásával kapcsolatos, jelentősebb egyszeri műveletet nem vesszük figyelembe), amely jóval a Szerződés által a GDP 3 %-ában meghatározott referenciaérték fölött van.
(2)
A Tanács 2004. július 5-én a Szerződés 104. cikkének (7) bekezdésével és a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet (2) 3. cikkének (4) bekezdésével összhangban a Bizottság javaslata alapján ajánlást intézett a Cseh Köztársasághoz azzal a céllal, hogy legkésőbb 2008-ig szüntesse meg a túlzott hiányt. Az ajánlást nyilvánosságra hozták.
(3)
Tekintettel a 2007-es költségvetés jelentős csúszásaival kapcsolatos előrejelzésekre és arra, hogy 2008-ban a hiány továbbra is a referenciaérték felett lesz, a Tanács a Bizottság ajánlása alapján 2007. július 10-én határozatot (3) fogadott el a 104. cikk (8) bekezdésével összhangban, amelyben megállapította, hogy a Cseh Köztársaság által tett intézkedések nem tűnnek megfelelőnek a túlzott hiány 2008-as határidőig történő megszüntetéséhez. A Tanács 2007. október 10-én a 104. cikk (7) bekezdése értelmében új ajánlást tett a Cseh Köztársaságnak, amelyben felkérte, hogy továbbra is fékezze a költségvetés 2007-ben tapasztalt romlását, és megerősítette, hogy legkésőbb 2008-ig meg kell szüntetni a túlzott hiányt és felkérte a cseh hatóságokat, hogy a 2008. április 9-i határidőig tegyenek hatékony lépéseket ebben az irányban. A rendelkezésre álló előrejelzések alapján a Tanács felkérte a cseh hatóságokat, hogy 2008-ban biztosítsák a strukturális egyenleg (azaz a ciklikusan kiigazított, egyszeri és egyéb átmeneti intézkedések nélkül számított egyenleg) javítását 2007-hez képest legalább a GDP
%-ával.
(4)
A Szerződés 104. cikke (12) bekezdésének megfelelően a túlzott költségvetési hiányról szóló tanácsi határozatot hatályon kívül kell helyezni, ha az érintett tagállamban a túlzott hiányt a Tanács véleménye szerint kiigazították.
(5)
A Szerződéshez csatolt, a túlzott hiány esetén követendő eljárásról szóló jegyzőkönyvvel összhangban a Bizottság szolgáltatja az adatokat az eljárás végrehajtásához. A jegyzőkönyv alkalmazásának részeként az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról szóló, 1993. november 22-i 3605/93/EK tanácsi rendelet (4) 4. cikkével összhangban a tagállamok évente kétszer, nevezetesen április 1-jéig és október 1-jéig kötelesek közölni a költségvetési hiányra, az államadósságra és más kapcsolódó változókra vonatkozó adatokat.
(6)
A Cseh Köztársaság 2008. április 1-je előtti bejelentését és a bizottsági szolgálatok 2008. tavaszi előrejelzését követően, a 3605/93/EK rendelet 8 g. cikkének (1) bekezdésével összhangban a Bizottság (Eurostat) által közölt adatok alapján az alábbi következtetések vonhatók le:
-
Az államháztartási hiány a GDP 2006-os 2,7 %-áról 2007-ben a GDP 1,6 %-ára, a 3 %-os GDP-referenciaérték alá csökkent a Tanács által megállapított határidő előtt. Ez megfelel a 2007. márciusi konvergenciaprogramban szereplő, a GDP 4 %-át kitevő célnak.
-
Miközben az adóbevételek az előre jelzettnél nagyobb gazdasági növekedésnek köszönhetően meghaladták a várakozásokat, a hiány 2007-es csökkenése a kiadások visszafogásának a következménye is volt, különös tekintettel a közszférában alkalmazottak javadalmazására és a közbenső fogyasztásra. A kiadások megtakarításának legtöbbje tartós jellegű. A strukturális egyenleg (azaz a ciklikus hatásoktól megtisztított egyenleg az egyszeri és más átmeneti intézkedések nélkül) javulása a becslések szerint 2007-ben a GDP valamivel több mint %-át teszi ki.
-
A Bizottság szolgálatainak 2008. tavaszi előrejelzése szerint - 2008-ban a hiány a kiadások megtakarítását célzó kiegészítő intézkedések nyomán tovább csökken, egészen a GDP 1,4 %-ára, amelyek közé tartozik a szociális kiadások csökkentése és részleges egészségügyi díjak bevezetése. A bevételeknek a GDP-hez viszonyított aránya hozzávetőleg állandó marad a 2008-ban bevezetett széles körű adóintézkedések eredményeként. A tavaszi előrejelzés összhangban van az áprilisi költségvetési bejelentésben megadott, a GDP 1,5 %-ának megfelelő hiánycéllal. 2009-re a tavaszi előrejelzés a kiadások folytatódó visszaszorítása alapján változatlan gazdaságpolitika mellett a hiány további, a GDP 1,1 %-ára történő csökkenését vetíti előre. Ez azt jelzi, hogy a hiánynak a GDP 3 %-os referenciaértéke alá való csökkentése hitelt érdemlő és fenntartható módon történt.
-
A strukturális egyenleg 2008-ban várhatóan körülbelül a GDP majdnem százalékpontjával javul, 2009-ben pedig - a kiadások folytatódó visszaszorítása alapján változatlan gazdaságpolitika mellett - szintén ennyivel. Ezt annak tükrében kell vizsgálni, hogy a középtávú költségvetési célkitűzés megvalósítását kell meggyorsítani, amely célkitűzés a Cseh Köztársaság esetében a GDP 1 %-át jelentő strukturális hiány, a konvergenciaprogram 2007. novemberi naprakésszé tételéről szóló, 2008. márciusi tanácsi véleményben javasoltak szerint.
-
Az adóssághányad jóval a GDP 60 %-ában meghatározott referenciaérték alatt marad. Az államadósság a 2006-os GDP 29,4 %-áról 2007-ben 28,7 %-ra csökkent. A Bizottság szolgálatainak 2008. tavaszi előrejelzése szerint 2009 végére az adóssághányad várhatóan tovább csökken a GDP 28 %-ára (változatlan gazdaságpolitika mellett).
(7)
A Tanács véleménye szerint a Cseh Köztársaságban fennálló túlzott hiány kiigazítása megtörtént, ezért a 2005/185/EK határozatot hatályon kívül kell helyezni,
ELFOGADTA EZT A HATÁROZATOT:
1. cikk
Az átfogó értékelésből az következik, hogy a Cseh Köztársaságban a túlzott hiány kiigazítása megtörtént.
2. cikk
A 2005/185/EK határozat hatályát veszti.
3. cikk
Ennek a határozatnak a Cseh Köztársaság a címzettje.
Kelt Luxembourgban, 2008. június 3-án.